钦定古今图书集成/方舆汇编/职方典/第1261卷 > 《灵岩洞记》前人
## 钦定古今图书集成/方舆汇编/职方典/第1261卷 > 《灵岩洞记》前人

余于洞壑，游者绝少。关中所见诸洞，率皆穴壁粉泥
以居。惟樊川牛头寺土室数重，沉静多古意，然伤于
蓝水、太白。武功居民，比比然矣。去岁于杭见飞来一
峰，便是眼中奇物，佛手烟霞，水乐石室，意甚佳，亦往
往有名人题字。于蜀见万县名岑公者，高广如数间
屋，石乳淙淙，下石芝一本，大如车轮。巴县名洪岩者，
窟穴城腰。城中悬水十丈许，幕其前，日夜喷壑去，意
谓观止此，不图有灵岩之奇在吾户限，而相见特晚。
灵岩为洞者三，沿寺左行，逆泉而上，得峭壁，为前洞。
洞门巨石，攲立如醉，截而三，如累碁，已飞落其一，馀
摇摇欲从风靡矣。洞南北穿五百馀尺，豁然空明，其
下流水潺潺，如一衣带出。洞数里，溢“而为溪。其上络
乳垂珠，颁形赋象，或如编贝，或如刻木，或片片如岭
头云，或叠叠如竿上衲，或如青莲含艳而未吐，或如
《竹萌》解箨而斜出，或脱落如《齿蜕》而龈见，或窈深如
蜗出而壳悬，或凿凿如龙鳞，或格格如马齿。”要知山
河大地，无所不有，而不可名言。其溜雨则滴沥如残
雪坠檐，清冷如寒风入磬，又或如钟鼓间作，繁响铿
然。出兹洞后，逾脊骨而下，入其坳，为后洞。洞额殊广，
岩纹如细浪层层，然修藤倒挂如纽篆。洞复高，视前
洞加半而不能隙，日月光持炬烛之。左胁乳成自然
佛像，旧目为“白衣大士浮海者”，石莹如定州磁，古色
可爱。相去丈许，复得一像，头足粘壁间，一躯透脱。余
目为“普贤乘象”，物态宛然，因疑有三大士，已见其二
矣。过是炬火，不复能然，烟郁如爨室，浓脂荡荡不留
足。或脱则堕水中，惧不敢入。复寻故道，出洞之右，翔
行二十步，有坎焉。掷而下，行阴沟中。十步一折，入于
穴，为桃花洞。洞门扉间无所有，惟石貌镂刻如灵壁，
英州之流。再折，复有一穴，庳甚，不可测，泉咽咽出其
间，如建高瓴，如吐神溜，入后洞之腹，出前洞之尻，遂
自为溪，拂石触岸而去，皆是洞中点水为之也。此洞
绝少人知，山中僧亦不到，游者但以后洞为桃花，予
辈始拈出前后洞，可为短筏，泛其中，秉烛穷览石穴，
皆为诸佛，必无毒龙潜怪。可知。凄风习习，冷彻肝脾，
非三斗壮胆，亦不能入也。前洞左侧方砖，刻诗一绝，
落句“分明便是桃源洞，不见溪中流落花。”后书“政和
某年月日，郡倅零陵唐绩篆额。唐朝奉题灵岩”，字极
了了。《郡志》讹为洛浦师，不知何据。壁刻“元丰庚申五
月，康奎文叔、蒋某子微同游洞门”，刻子微诗，细书两
字为一行，有“可惜秦人不曾到”之句。三洞奇花烂熳，
为前洞刻“露殆尽，后洞高寒淳古，意态清真，虽神工
鬼斧不敢犯，品在前洞之上。至桃花洞，窅然如混沌
未分，不知包络何等世界。予向所见牛头以下，彼见
前洞且羞死，又安敢与后洞桃花角奇竞古耶？一日
之游，正如穷子归来，珊瑚琥珀，悉皆盈溢，不能复向
贫里求食，作五十年竛竮辛苦事矣。